बुधवार को सुबह से मौसम बिल्कुल साफ था। आसमान में न तो कोहरा था न ही बादल। लेकिन तेज हवा चलने के कारण ठंड का असर कम नहीं हुआ। दिन में धूप के कारण लोगों ने थोड़ी राहत की सांस जरूर ली, लेकिन सायंकाल ठंड ने अपना असर दिखाना शुरू कर दिया। गलन बढ़ने से शाम होते ही बाजार तथा कसबे में सन्नाटा पसर गया। ठंड के मौसम में रिक्शा चालक, कुली, मजदूर, फुटपाथ पर दुकान करने वाले, वाहन चालकों आदि को परेशानी से दो चार होना पड़ रहा है। इतना ही नहीं गरीब तबके को लोगों के सामने भी ठंड से बचने का एकमात्र सहारा अलाव रह गया है। अभी तक अलाव की भी व्यवस्था पूरी तरह से नहीं की गई है। इससे लोगों में आक्रोश व्याप्त है। नगर सहित ग्राम्यांचलों में लगातार एक सप्ताह से कड़ाके की ठंड एवं शीतलहर ने आम जनजीवन को पूरी तरह बेहाल कर दिया है। गलन के साथ ही पुरवा हवा के झोंकों ने मौसम के मिजाज में तल्खी ला दिया है। शाम होते ही हवाओं के चलते गलन बढ़ती ही जा रही है। बुधवार को सुबह से ही आसमान में निकले सूर्य की किरणों ने तपिश देकर थोड़ी सी जान दे दी। ठंड के चलते बाजारों में छाई मायूसी भी चहल-पहल में तब्दील हो गई। वहीं गुरबत में जीने वाले एवं निम्न वर्गीय लोगों ने ठंड से राहत महसूस की। नगर की सड़कों पर स्कूल एवं कोचिंग जाने वाले बच्चों की तादाद में इजाफा दिखा। खेल के मैदान गुलजार रहे। भरौली संवादाता के मुताबिक सर्द एवं कड़ाके की ठंड के साथ ही शीतलहर से चिंतित किसानों ने बुधवार को सूर्य की किरणें देख राहत की सांस ली।